# కైకాల సత్యనారాయణ

| కైకాల సత్యనారాయణ |
| --- |
| కైకాల సత్యనారాయణ |
| జననం | (1935-07-25)1935 జూలై 25 కౌతవరం, ఆంధ్రప్రదేశ్ |
| మరణం | 2022 డిసెంబరు 23(2022-12-23) (వయసు: 87) హైదరాబాదు |
| ఇతర పేర్లు | నవరస నటసార్వభౌమ |
| పేరుపడ్డది | సినిమాలు, రాజకీయం |
| భాగస్వామి | నాగేశ్వరమ్మ |
| పిల్లలు | 4; కైకాల లక్ష్మీనారాయణ, కైకాల రామారావు (చిన్నబాబు), కైకాల రమాదేవి లతో సహా మరో కూతురు |
| తండ్రి | కైకాల లక్ష్మీనారాయణ |
| బంధువులు | కైకాల నాగేశ్వరరావు, సినీ నిర్మాత (సోదరుడు) |

**కైకాల సత్యనారాయణ** (1935 జూలై 25 - 2022 డిసెంబరు 23) ఒక సినీ నటుడు, భారత పార్లమెంటు మాజీ సభ్యుడు. 60 సంవత్సరాల సినీజీవితంలో 777 పై చిలుకు సినిమాల్లో నటించాడు. ఒక నటుడిగా అతను పౌరాణిక, సాంఘిక, చారిత్రక, జానపద పాత్రలు చేసాడు. హాస్య, ప్రతినాయక, నాయక, భూమికలెన్నిటినో పోషించాడు. తాను పోషించిన వైవిధ్యమైన పాత్రలకు గుర్తుగా అతను *నవరస నటనా సార్వభౌమ* అనే బిరుదు పొందాడు. తెలుగు సినీ పరిశ్రమలో ఎస్. వి. రంగారావు తర్వాత అలాంటి వైవిధ్య భరితమైన పాత్రలు పోషించిన వారిలో ఈయన ఒకరు. 1959లో సిపాయి కూతురు అనే చిత్రంతో ఈయన సినీరంగప్రవేశం చేశాడు. తర్వాత ఎక్కువగా ప్రతినాయక పాత్రలు పోషించాడు.

## వ్యక్తిగత జీవితం

కృష్ణా జిల్లా గుడ్లవల్లేరు మండలం కౌతరం గ్రామంలో కైకాల సత్యనారాయణ 1935 జులై 25న జన్మించాడు. ఆయన తండ్రి కైకాల లక్ష్మీనారాయణ. ఆయన ప్రాథమిక, ప్రాథమికోన్నత విద్యను గుడివాడ, విజయవాడ లలో పూర్తిచేసి, ది గుడివాడ కళాశాల (ఏఎన్ఆర్ కళాశాల) నుండి పట్టభద్రుడయ్యాడు. 1960 ఏప్రిల్ 10న నాగేశ్వరమ్మతో వివాహమైంది. ఆయనకు ఇద్దరు కూతుళ్ళు, ఇద్దరు కొడుకులు ఉన్నారు

## సినీ జీవితం

నాటకాలు వేసే సమయంలోనే సినిమాలలో పని చేస్తారా అని ఒక దర్శకుడు అడగగా నేను ముందు డిగ్రీ పూర్తి చేసుకోవాలి డిగ్రీ చదివిన తర్వాతే సినిమాలు గురించి ఆలోచిస్తాను అని చెప్పాడు. చదువు పూర్తి చేసుకున్న తరువాత అవకాశాల కోసం సత్యనారాయణ మద్రాసు వెళ్ళాడు. సినిమాలో పాత్ర వచ్చే అవకాశం ఉంది, నాలుగు రోజులు ఆగిరమ్మని దర్శకుడు చెప్పడంతో మద్రాస్ లోనే కొన్ని రోజులు ఉండి పోదామని నిర్ణయించుకున్నారు. మద్రాస్ లో ఉన్న రోజులలో చాలా అవకాశాలు వచ్చినా ఏ సినిమాకి కూడా ఎంపిక కాలేదు. అవకాశాలు వెతుకుతున్న సమయంలో గది లేక 15 రోజులు ఒక పార్కులోనే పడుకునే వాడు. ఇంత కఠిన సమయంలో కూడా మద్రాస్ వదిలి వెళ్ళకూడదు అని నిశ్చయించుకొని అక్కడే ఉండి ప్రయత్నాలు చేసేవాడు. గది దొరికిన తరువాత రోజంతా అలిసిపోయిన కారణంగా కాఫీ ఆర్డర్ చేశాడు. కాఫీ అంతా తాగిన తర్వాత సాలెపురుగు భాగంలో ఉండటం గమనించాడు. తన తోటి రూమ్ సభ్యులు సాలెపురుగు వల్ల శరీరంలో విషం ఎక్కుతుందని చెప్పగా హాస్పిటల్కు వెళ్లకుండా రూమ్ లోనే ఉండిపోయారు. నాకు ఫ్యూచర్ ఉంటే నేను ఉదయం లేస్తాను లేకపోతే ఈ సాలెపురుగు విషం వల్ల చనిపోతాను అని చెప్పి పడుకున్నాడు. ఆ ఉదయం ఆరోగ్యంగా లేవటం సినీ పరిశ్రమలో రావటం కైకాల సత్యనారాయణ జీవితమే మారిపోయింది.

కైకాల సత్యనారాయణకు 1959వ సంవత్సరంలో సిపాయి కూతురులో డి ఎల్ నారాయణ ద్వారా అవకాశం దొరికింది. దానికి దర్శకుడు చంగయ్య. ఆ సినిమా బాక్సు ఆఫీసు దగ్గర బోల్తాపడినా సత్యనారాయణ ప్రతిభను గుర్తించారు. అలా గుర్తించటానికి ఆసక్తి గల కారణం, అతను రూపు రేఖలు యన్.టి.ఆర్‌ను పోలి ఉండటమే. యన్.టి.ఆర్ కు ఒక మంచి నకలు దొరికినట్లు అయింది. అప్పుడే యన్.టి.ఆర్ కూడా ఇతన్ని గమనించారు. 1960లో యన్.టి.ఆర్ తన సహస్ర శిరచ్ఛేద అపూర్వ చింతామణిలో ఇతనుకు ఒక పాత్రనిచ్చారు. ఈ సినిమాకి దర్శకత్వం వహించినవారు యస్.డి.లాల్. ఈ సినిమాలో సత్యనారాయణ యువరాజు పాత్ర వేసాడు. 750 సినిమాల్లో వివిధ రకాల పాత్రలను పోషించి తెలుగువారి హృదయాలను తన నటన ద్వారా గెలుచుకున్నారు. దేవుళ్ళకి సంబంధించిన పాత్రలలో సత్యనారాయణ గారికి సాటి ఎవరు లేరు అని చెప్పవచ్చు. యముడిగా రావణుడిగా, దుర్యోధనుడిగా నటించి ఆ పాత్రలకు జీవం పోశాడు. 1996 సంవత్సరంలో తెలుగుదేశం పార్టీ తరఫున మచిలీపట్నం నియోజకవర్గం నుంచి లోక్ సభకు ఎన్నికయ్యాడు. సత్యనారాయణ ఆరోగ్యంగా ఉండాలంటే మంచి అలవాట్లను మంచి ఆహారాన్ని తీసుకోవాలని భావిస్తారు. జీవితంలో ఎక్కువగా బాధపడకుండా ఉండటమే మనిషి ఆరోగ్యానికి సహాయం చేస్తుందని కూడా చెబుతాడు. కైకాల సత్యనారాయణకు 2011 వ సంవత్సరంలో రఘుపతి వెంకయ్య అవార్డు, 2017లో లైఫ్ టైం అచీవ్మెంట్ అవార్డు కూడా ఇవ్వటం జరిగింది.

సత్యనారాయణను ఒక ప్రతినాయకుడుగా చిత్రించవచ్చు అని కనిపెట్టినది బి.విఠలాచార్య. ఇది సత్యనారాయణ సినిమా జీవితాన్నే మార్చేసింది. విఠలాచార్య సత్యనారాయణ చేత ప్రతినాయకుడుగా కనకదుర్గ పూజా మహిమలో వేయించాడు. ఆ పాత్రలో సత్యనారాయణ సరిగ్గా ఇమడటంతో, తర్వాతి సినిమాల్లో అతను ప్రతినాయకుడుగా స్థిరపడి పోయాడు.

ప్రతినాయకుడిగా తన యాత్ర కొనసాగిస్తూనే, సత్యనారాయణ సహాయ పాత్రలు కూడా వేసారు. ఇది ఆయనను సంపూర్ణ నటుడిని చేసింది. తెలుగు చిత్ర పరిశ్రమకు సత్యనారాయణ రూపంలో విలక్షణ నటుడు దొరికినట్లయింది. అతను యమగోల, యమలీల చిత్రాల్లో యముడిగా వేసి అలరించాడు. కృష్ణుడి గా, రాముడిగా యన్.టి.ఆర్ ఎలానో, యముడిగా సత్యనారాయణ అలా ఎస్.వి.రంగారావు ధరించిన పాత్రలను చాలావరకు సత్యనారాయణ పోషించారు. పౌరాణికాల్లో రావణుడు, దుర్యోధనుడు, యముడు, ఘటోత్కచుడు సాంఘికాల్లో రౌడీ, కథానాయకుని (కథాకనాయిక) తండ్రి, తాత మొదలైనవి.

సత్యనారాయణ రమా ఫిల్మ్ ప్రొడక్షన్ అనే సంస్థను స్థాపించి ఇద్దరు దొంగలు కొదమ సింహం, బంగారు కుటుంబం, ముద్దుల మొగుడు సినిమాలు నిర్మించాడు.

## రాజకీయాలు

1996లో అతను రాజకీయాల్లోకి వచ్చి, మచిలీపట్నం నియోజకవర్గం నుండి తెలుగుదేశం పార్టీ అభ్యర్థిగా పోటీ చేసి 11వ లోక్‌సభకు ఎన్నికయ్యాడు.

## నటించిన సినిమాల పాక్షిక జాబితా

* సిపాయి కూతురు (1959) (మొదటి సినిమా)
* లవకుశ (1963)
* పాండవ వనవాసం (1965)
* పరమానందయ్య శిష్యుల కథ (1966)
* ప్రేమనగర్ (1971)
* తాతా మనవడు (1973)
* నిప్పులాంటి మనిషి (1974) - షేర్ ఖాన్
* జీవన జ్యోతి (1975)
* సిరిసిరిమువ్వ (1976)
* సెక్రటరీ (1976)
* చక్రధారి (1977)
* దాన వీర శూర కర్ణ (1977) - భీముడు
* యమగోల (1977) -యముడు
* శుభలేఖ (1982) - అంకెల ఆదిశేషయ్య
* శ్రుతిలయలు (1987) - వాసిరెడ్డి వెంకటాద్రినాయుడు
* రుద్రవీణ (1988)
* నారీ నారీ నడుమ మురారి (1990) - జానకిరామయ్య
* సూత్రధారులు (1990) - నీలకంఠయ్య
* గ్యాంగ్ లీడర్ (1991) - జైలర్
* భైరవ ద్వీపం (1994)
* ముద్దుల ప్రియుడు (1994)
* యమలీల (1994) - యముడు
* ఘటోత్కచుడు (1995)- ఘటోత్కచుడు
* సాహసవీరుడు - సాగరకన్య (1996)
* సూర్యవంశం (1998)
* శుభాకాంక్షలు (1998) - సీతారామయ్య
* సమరసింహారెడ్డి (1999)
* మురారి (2001)
* రేపల్లెలో రాధ (2001)
* అరుంధతి (2009)
* నరసింహుడు (2005)
* దీర్ఝ ఆయుష్మాన్ భవ (2025) - చివరి సినిమా

## నిర్మాతగా

* ఇద్దరు దొంగలు
* కొదమ సింహం
* బంగారు కుటుంబం
* ముద్దుల మొగుడు

## గుర్తింపు, బహుమతులు

### ఫిల్మ్‌ఫేర్ అవార్డులు

* జీవితకాల సాఫల్య పురస్కారం (2017)

### నంది అవార్డులు

* ఉత్తమ చలన చిత్రం - బంగారు కుటుంబం (1994)

### రఘుపతి వెంకయ్య అవార్డు - 2011

### ఇతర గౌరవాలు

* ఎన్టీఆర్ విజ్ఞాన్ ట్రస్ట్ అవార్డు
* నటశేఖర - అనంతపురంలో ఒక ప్రభుత్వేతర సంస్థ ఇచ్చింది.
* నటశేఖర - గుడివాడ పురపాలక సంఘ వేదికపై ఇచ్చినది
* కళా ప్రపూర్ణ - కావలి సాంసృతిక సంఘంవారు ఇచ్చినది
* నవరసనటనా సార్వభౌమ - ఒక సాంస్కృతిక సంఘం అనేకమంది పెద్దమనుషులు, పురజనుల మధ్య ఇచ్చింది.
* సినీరత్న పురస్కారం - 2015లో అక్కినేని ఫౌండేషన్ ఆఫ్ అమెరికా సంస్థ ప్రదానం చేసింది.

## గణాంకాలు

* 777 సినిమాలు ఇప్పటిదాకా
* 28 పౌరాణిక చిత్రాలు
* 51 జానపద చిత్రాలు
* 9 చారిత్రక చిత్రాలు
* 200 మంది దర్శకులతో పనిచేసాడు
* 223 సినిమాలు 100 రోజులు ఆడాయి
* 59 సినిమాలు అర్ధశతదినోత్సవాలు జరుపుకున్నాయి
* 10 సినిమాలు శతదినోత్సవాలు జరుపుకున్నాయి
* 10 సినిమాలు ఒక సంవత్సరం లేదా అంతకన్నా ఎక్కువ ఆడినవి

## మరణం

కొంతకాలంగా అనారోగ్యంతో బాధపడిన 87 ఏళ్ల కైకాల సత్యనారాయణ 2022 డిసెంబరు 23న హైదరాబాదులోని తన నివాసంలో కన్నుమూశాడు.

## మూలాలు

## బయటి లింకులు

* అనధికార వెబ్‌సైటు